OBH 2172/1995.
Az állampolgári jogok országgyűlési biztosa általános helyettesének jelentése
Ügyintéző: Dr. Váczy Ernőné

Az eljárás megindulása:
Panaszos az Országgyűlési Biztos Hivatalához intézett 1995. november 11. napján kelt beadványában azt sérelmezte, hogy a Mosonmagyaróvári Városüzemeltető és Fenntartó Vállalat szülei halálát követően a sírhelyet - annak 25 éves lejárta előtt - testvére javára ismerték el. 

 Alkalmazott jogszabályok: 	Az államigazgatási eljárás általános szabályairól szóló,
					többször módosított 1957. évi IV. törvény,
					Polgári Törvénykönyv 112 §-a,
					2/1977 (VIII. 10.) T. rendelet.

Az érintett alkotmányos jog:	Alkotmány 13.§. (1).bekezdés: A Magyar Köztársaság 					biztosítja a tulajdonhoz való jogot

A megállapított tényállás:
R. F.  a Mosonmagyaróvár, Óvári temető T.B. parcella "G" sor 11-12. sírhely tulajdonosa volt 1994. év végéig.
R. F. 1995. októberében személyesen felkereste a Mosonmagyaróvári Temetkezési Kft-t, mert a tulajdonát képező kettős sírhelyet további 25 évre meg kívánta váltani. Kérelmét szóban elutasították azzal, hogy már azt megváltották és erről később írásban fogják értesíteni.
Panaszos leánytestvére, M. Oné (sz.: R. M.)  írásbeli nyilatkozatában hozzájárult ahhoz, hogy szülei sírhelyét testvére váltsa meg újabb 25 évre. E nyilatkozatot testvére is aláírta.
A Mosonmagyaróvári ANUBISZ Temetkezési Kft-nél panaszos sógornője 1995. október 6-án befizette a két sírhely 25 évre szóló megváltását, erről készpénzfizetési számlát állítottak ki részére. Így a nyilvántartáson átvezetésre került R. J. részére a kettős sírhely tulajdonjoga, oly módon, hogy panaszos nevét áthúzták és mellé testvérét jegyezték be, aki 1995. október 31-én elhunyt és ide lett eltemetve 1996. november 6-án, a "dupla sírhely" egyik férőhelyére. 
Mindezekről csak utólag értesült, amikor a Mosonmagyaróvári Városüzemeltető és Fenntartó Kft-hez fordult jogorvoslatért, azonban az írásban arról tájékoztatta, hogy a temetkezési Kft eljárása jogszerű volt.

A vizsgálat megállapításai:
A Magyar Köztársaság Alkotmánya 13. § /1/ bek. biztosítja a tulajdohoz való jogot. A Mosonmagyaróvári ANUBISZ Temetkezési Kft intézkedésével panaszos tulajdonhoz való jogát sértette, amikor a sírhellyel rendelkezni nem jogosulttól, panaszos leánytestvérétől, M. Onétól elfogadta a tartalmilag a dupla sírhely tulajdonjogáról való lemondásnak minősülő nyilatkozatot, amelyet panaszos másik testvére R. J. is aláírt.
Ezzel a temetkezési Kft megsértette panaszosnak az Alkotmány 13. § /1/ bek.-ben biztosított tulajdonhoz való jogát.
Mosonmagyaróvár Város Tanácsának - amely az eljárás idején hatályban volt - a temetőkről és a temetkezési tevékenységről szóló 2/1977 (VIII. 10.) T. sz. rendelet - amely jelenleg is hatályban van - VIII. fejezet 15. § /2/ bek. értelmében a sírhellyel rendelkező jogosultak az /1/ bek.-ben írt hirdetmények kibocsátását követően év első felében a sírhely használati idejét az előírt díj befizetésével meghosszabbíthatják. Ennek értelmében panaszos 1996. év első felében még jogosult lett volna újra megváltani szülei dupla sírhelyét. Ezt azonban nem tudta megtenni, mert sógornője 1995. október 9-én férje, Rohrwild János részére a lejárt sírhelyet újra megváltotta. 
A Mosonmagyaróvári Városüzemeltető és Fenntartó Kft a panasz alapját képező eljárásával megsértette a Magyar Köztársaság Alkotmánya 13. § /1/ bek.-ben foglalt jogrendelkezést, valamint a 10/1970 (XI. 18.) ÉVM-EüM. rendeletben foglalt felhatalmazás alapján a köztemetőkre és a temetkezési tevékenységről szóló 2/1977 (VII. 10.) T. rendelet VII. fejezet 15. §-ában foglaltakat. Ezzel alkotmányos visszásságot idézett elő.
Jelen esetben azonban nincs mód az alkotmányos visszásság kiküszöbölésére, az eredeti állapot visszaállítására, mert a kettős sírhely egyikébe panaszos testvére lett eltemetve.

Ajánlás:
Az állampolgári jogok országgyűlési biztosáról szóló 1993. évi LIX. törvény 20. § /3/ bekezdésében foglaltak alapján írásban felhívtuk - köztemető felügyeletét ellátó - a Mosonmagyaróvári Polgármesteri Hivatal Jegyzőjének figyelmét, hogy a jövőben körültekintőbben járjanak el, nem forduljon elő az Alkotmányban rögzített tulajdonjoggal kapcsolatos visszásság, a kegyeleti jog megsértése.
Amennyiben még nem került hatályon kívül helyezésre Mosonmagyaróvár Város Tanácsának 2/1977 (VIII. 10.) T. sz. rendelete - amely a temetőkről és a temetkezési tevékenységről szól - az önkormányzat vizsgálja felül.
Ezen túlmenően e jelentést megküldtem a Győr-Moson-Sopron Megyei Közigazgatási Hivatal vezetőjének.

Budapest, 1997.

Dr. Polt Péter